Covid-19-samevatting: ‘Afrika kan nuwe episentrum word’‘n Man dra ‘n masker in Kampala in Uganda (Photo by SUMY SADURNI / AFP) Die Wêreldgesondheidsorganisasie (WGO) het Vrydag gewaarsku dat die Afrika-vasteland moontlik die nuwe episentrum van die Covid-19-pandemie kan word. Afrika se sentrum vir siektebeheer en -voorkoming het bevestig dat meer as 1 000 mense in Afrika reeds weens die nuwe koronavirus gesterf het. Meer as 19 800 bevestigde gevalle van Covid-19 is teen Saterdagoggend in 52 van die kontinent se 54 lande aangemeld. Die WGO het ’n 51%-toename in gevalle in Afrika aangedui en ’n 60%-toename in sterftes. Die organisasie waarsku ook dat die aantal sterftes en gevalle veel hoër kan wees weens die beperkte aantal toetse wat op die kontinent gedoen word. Afrika se sentrum vir siektebeheer en -voorkoming het gesê meer as 1 miljoen toetstoestelle sal vanaf volgende week in die kontinent versprei word. Dr. Zweli Mkhize, minister van gesondheid, het aangedui dat Suid-Afrika teen Vrydagaand 100 827 toetse uitgevoer het. Solidariteitfonds help behoeftige huishoudings ‘n Vrou wag Maandag op ‘n kospakkie in Johannesburg (Foto: Jerome Delay) Die Solidariteitfonds het Vrydag begin om kospakkies aan sowat 250 000 families oor die hele Suid-Afrika uit te deel. Die fonds het R12 miljoen beskikbaar gestel om gedurende die Covid-19-pandemie kos aan hulpbehoewende families te voorsien. Nomkhita Nqweni, uitvoerende hoof van die Solidariteitfonds, het gesê daar is binne ’n week planne beraam om kospakkies op ’n enorme skaal aan diegene in nood te verskaf. Die kospakkies is genoeg om families van kos vir twee tot vier weke te voorsien, na gelang van hoe groot die huishouding is. Die departement van maatskaplike ontwikkeling besluit watter huishoudings kospakkies ontvang. Skenking aan Johannesburgse hospitaal Argieffoto ter illustrasie van persoonlike beskermingstoerusting. (Foto: Jon Super, AP) Transnet het persoonlike beskermingstoerusting ter waarde van R5,2 miljoen aan gesondheidswerkers in Gauteng geskenk. Kwara Kekana, woordvoerder van die Gautengse departement van gesondheid, het in ’n verklaring gesê die toerusting is vanoggend by die Chris Hani Baragwanath- akademiese hospitaal in Johannesburg aan gesondheidswerkers oorhandig. Die toerusting sal hoofsaaklik by dié hospitaal gebruik word. Volgens Kekana behandel die hospitaal oor die algemeen pasiënte van Soweto en omliggende gebiede. Die hospitaal het vanoggend 5 000 ℓ handreiniger, 2 000 oorpakke, 2 000 maskers, 5 000 ℓ vloeibare handseep, 1 000 moubeskermers en handskoene, asook infrarooi en digitale termometers ontvang. Bandile Masuku, LUR van gesondheid in Gauteng, het sy dankbaarheid oor die skenking uitgespreek. DUT skenk 3D-gedrukte gesigskerms 3D-gedrukte gesigskerms (Foto: DUT) Die Durban‑Universiteit vir Tegnologie (DUT) het reeds 300 3D-gedrukte gesigskerms aan dokters, hospitale, ouetehuise, klinieke en die polisie geskenk. Ebrahim Asmal, ’n lektor in inligtingstegnologie aan dié universiteit, het gesê hospitale in Wentworth, Addington, Chatsmed en Umhlanga het reeds van die gesigskerms ontvang. Sowat 120 gesigskerms word daagliks gedruk. Dit neem slegs 24 minute om een 3D-gesigskerm te druk. Bronne: BBC, Aljazeera, ANA, Worldometer